
A "respite care", avagy az időszakos gondozás bemutatása

A TDK dolgozatomban egy Magyarországon nem létező szociális/gyógypedagógiai ellátási formával foglalkoztam, ez az angolul “respite care”-nek hívott ellátási forma. Magyarul az időszakos gondozás megnevezést találtam a legmegfelelőbbnek, mely jól kifejezi az ellátás sokszínűséget és formáját.
Az időszakos gondozást több, különböző definíció alapján úgy lehetne összefoglalni, mint egy rövid távú és/vagy átmeneti szolgáltatást, mely könnyítést jelent azoknak az elsődleges gondozóknak, akik olyan családtagjaikat vagy szeretteiket gondozzák, akik folyamatos segítséget igényelnek és/vagy akiknek egyébként állandó elhelyezésre lenne szükségük egy, a saját otthonukon kívüli intézményben.
Az általam vizsgált 2 országban (Málta és Kanada Ontario tartománya) ez a szolgáltatás nagyon széles spektrumon van jelen a rászoruló személyek részére: idősgondozás, magas támogatási szükségletű személyek gondozása, fogyatékos személyek gondozása, veteránok ellátása, súlyos pszichiátriai problémákkal küzdő személyek ellátása, őslakosok segítése, stb…
A dolgozatom második részében a magas támogatási szükségletű személyek (akiket a fogyatékosság meghatározás orvosi modellje alapján súlyosan-halmozottan fogyatékos személynek, illetve súlyosan értelmi fogyatékosnak neveznénk) csoportján belül a súlyosan-halmozottan fogyatékos személyeket (akiknek károsodása, akadályozottsága olyan mértékű, hogy emiatt nem képesek tevékenységeket elvégezni, ezáltal akadályozottak lesznek a társadalomban, illetve egyidőben egynél több, egymással nem feltétlenül összefüggő fogyatékosságuk van) gondozó elsődleges gondozók igényeire fókuszáltam.
A célom az volt, hogy felmérjem az elsődleges gondozók körében mekkora a támogatottság mértéke a kormányzat felől. Megkérdeztem, hogy mire lenne szükségük, hiszen a szolgáltatásoknak az igényekre kell reagálniuk, és mit gondolnak a szakirodalmakban bemutatott időszakos gondozási formákról, megfelelőnek tartják-e azokat.
A kérdőívből kiderült, hogy a válaszadók mindössze 14%-a kap bármilyen támogatást. A megkérdezettek 60%-a igénybe venne heti legalább 1-2 alkalommal 2-4 órában segítséget, és ugyanilyen arányban terápiás ellátást. A felsorolt időszakos ellátási formákra nagyon eltérően reagáltak a megkérdezettek.
A kérdőív feldolgozása után kijelenthető, hogy a magyarországi elsődleges gondozóknak is nagy szükségük lenne erre az ellátási formára, ugyanakkor a szociális ellátórendszernek markánsan meg kellene újulnia és az igényekre kellene helyezni a fókuszt.



